钦定古今图书集成/明伦汇编/官常典/第754卷 > 张罗俊〈子伸 弟罗彦 罗善 罗辅 从子晋 再从子震 巽〉
## 钦定古今图书集成/明伦汇编/官常典/第754卷 > 张罗俊〈子伸 弟罗彦 罗善 罗辅 从子晋 再从子震 巽〉

按《明外史忠义传》：“罗俊，字元美，清苑人。父纯臣，由武
进士历官署都督佥事，神机营左副将。生六子：罗俊、
罗彦、罗士、罗善、罗哲、罗辅。罗俊娶瞽女，终身不置妾。
罗彦，字仲美，举崇祯二年进士，授行人，擢吏部稽勋
主事，屡迁文选郎中。执政杨嗣昌数借封疆事荐用
匪人，罗彦多驳正。帝疑吏部行私，厂卒常充其庭，曹”
郎多罹重谴，罗彦独无所污染。秩满，迁光禄少卿，被
诬镌一官。同邑少卿史𡎊坐脏瘐死，忌者诬其私𡎊，
遂落职。罗彦既归，罗俊始以十六年秋举进士，罗辅
亦以是年举武进士，并需次还籍。十七年二月，闻贼
渐逼京师，众议城守。罗彦少从父塞上，习兵事。及官
行人，奉使旋里，乡郡被兵，佐当事守御有功。后三被
兵皆里居，三著守御功。给事中时敏奉命过其地，夜
半欲入城，罗彦不许。敏劾其擅司锁钥，罗彦援郅恽
事疏辨，帝不问。及是，兄弟倡义捍城，与同知邵宗元
等歃血盟誓。总兵官马岱谒罗彦曰：“贼分两道，一出
固关，一趋河间。吾当出屯蠡县，扼其冲，先杀妻子而
后往，其城守悉属公。”罗彦曰：“诺。”诘旦，岱果杀妻孥十
一人，率师去。罗彦等纠乡兵二千分陴守，罗俊守东
城，罗彦西北，罗辅为游兵。公廪不足，出私财佐之。贼
遣骑呼降，罗俊顾其下曰：“欲降者，取我首去。”后卫指
挥刘忠嗣挺剑曰：“有不从张氏兄弟死守者齿此剑，
怒目发上指。”闻者咸愤厉，守益坚，贼为引却。已，闻京
师陷，众皆哭，北向拜，又罗拜相盟誓，而贼攻益急，城
中多异议。罗彦谓宗元曰：“小民无知，非鼓以大义，气
不壮。”乃下令人缀崇祯钱一于项，以示戴主之意。贼
谓罗彦主谋，呼其名大诟，且射书说降。罗彦不顾，贼
死伤多，攻愈力。李建泰亲军为内应，城遂陷。罗俊犹
持刀斫贼，刀脱，两手抱贼啮其耳，血淋漓口吻间。贼
至益众，大呼：“我进士张罗俊也！”遂遇害。罗彦见贼入，
急还家，大书官阶、姓名于壁，投缳死。子晋与罗俊、子
伸并赴井死。罗善，字舜卿，为诸生，佐两兄城守。城将
陷，两兄戒勿死。罗善曰：“有死节之臣，不可无死节之
士。”妻高携三女投井死，罗善亦投他井死。罗辅多力
善射，昼夜乘城，射必杀贼。城破与罗俊。围走，罗俊
不可。罗辅连射杀数人，矢尽，持短兵杀数人，乃死。张
氏兄弟六人，罗士早卒，其妻高守节十七年，至是自
经死。惟罗哲从水门走免。其妻王亦缢死。罗俊伯母
李骂贼死。罗彦妻赵、二妾宋氏、钱氏及晋妻师，当围
急时，并坐井旁以待；贼入，皆先罗彦投井死，独赵不
沈，家人出之，再投又不沈，乃免。罗辅妻白在母家，闻
变欲死，侍者止之，绐以汲井，推幼女先入而从之。罗
俊再从子震妻徐、巽妻刘，亦投井死。一门死者凡二
十三人。